Fronc, Martin, poslanec NR SR (2015-10-21):
Pán predseda Národnej rady, pán minister, panie poslankyne a páni poslanci, najprv chcem povedať, že určite nebudem používať tvrdenia a výrazy, ktoré za týmto ambonom neraz zaznievajú, a nemienim dávať ani žiadne prívlastky: zlý, absurdný, nezmyselný, hlúpy a podobne. Vyvarujem sa toho. Samozrejme, niektoré tvrdenia musím povedať, a to prvé a základné je, že som presvedčený, že pán minister Draxler nezvládol a nezvláda svoju funkciu. Pred sebou máte, páni poslanci, a mohli ste si prečítať odôvodnenie, prečo dávame takýto návrh na odvolanie pána ministra. Ja by som rád tých niekoľko dôvodov predsa len povedal ešte raz a trošku niektoré veci upresnil, pretože počas niektorých vystúpení a počas vystúpenia pána premiéra, ak to slušne nazvem, došlo k manipulácii faktov. Podvod, ktorý sa stal na ministerstve, nie je malý podvod. Štyristošesťdesiattisíc eur, to nie je malá čiastka. A tie odplávali. No, včera večer, keď som si otvoril internet, som sa dočítal, že 300-tisíc má byť na ceste nazad. No je to zázrak istým spôsobom. Ja neviem, či je pán minister veriaci, ale musím povedať, že ak je to tak, tak ho Pán Boh mimoriadne miluje. Viete, čo ale je podstatné, je to, že tento príklad a tento prípad ukázal, že v rezorte nefungujú mechanizmy zodpovedného správania sa a nakladania s majetkom daňových poplatníkov. S majetkom občanov, lebo to všetko je majetok ich. Vláda a inštitúcie, v tomto prípade Metodicko-pedagogické centrum to má len v správe, ale majetok je to občanov. A mne sa zdá, že to je naozaj laxný prípad, jako vo svojom vystúpení povedala kolegyňa Nicholsonová, neviem, či o tom predtým minister vedel, ale fakt je, že pokus, ktorý nebol úspešný len vďaka, ako povedala, tomu omylu, že tam pri uvedení bankového čísla došlo k preklepu jednej číslice, pokus na takéto čosi sa už udial vo vzťahu k prostriedkom posielaným na účet firmy Kvant. Ja si dovolím tvrdiť, že minister nekonal, resp. konal nedostatočne. Viete, je sporný postih ekonóma, ale to je takpovediac hodenie zodpovednosti na malú rybu. A je nepravdou, že minister vyhodil ekonóma. Podľa mňa preto, že on z hľadiska práva má kompetenciu siahnuť jedine na, v tomto prípade, riaditeľku Metodicko-pedagogického centra. Mohol hovoriť s ňou, mohol jej dať pokyn alebo niečo podobné, ale z hľadiska práva tam mal konať. A myslím si, že pri takomto pochybení mal konať. Ja si dovolím jeden príklad. Iste, ide o väčšiu chybu, ale všeobecne zatiaľ je známe, že generálny riaditeľ firmy Volkswagen nevedel o tom, čo sa tam dialo. Kde je dnes generálny riaditeľ? Ja si myslím, že tam bola tá zodpovednosť a v tomto prípade mal konať. Takisto pre mňa sú záhadné opatrenia, pretože donedávna, až teraz od pána premiéra som sa dopočul, aké opatrenia sa udiali. Ja som nevedel, že by sa boli nejaké podstatné opatrenia udiali, aby sa takáto kauza viackrát neopakovala. Ja si nemôžem odpustiť a povedať, že, viete, riadiť ministerstvo, to nie sú len slávnostné akcie, odovzdávanie cien školských, rezortných vyznamenaní alebo vystúpenie pred médiami a dávanie sľubov, ktoré sa ťažko napĺňajú, alebo dopredu takmer s istotou vieme, že sa nenaplnia. Ja som počúval, ako pomôže rezortný informačný systém. No ako pomohol? Tým, že cez tisíce rúk prechádzal taký dôležito chránený údaj, ako je rodné číslo? Veď to je takisto zneužiteľné ako bankové číslo. Niekto si môže zobrať vašu identitu, pretože rodné číslo je jedno jednoznačne priradené jednej osobe! No, takže myslím si, že to je vec, ktorá sa nemala stať. Viete, ale súvisí to s tým, čo vnímam a aj jak som vnímal pána ministra, že sa k mnohým veciam staval laxne a flegmaticky. Nakoniec nepoviem nič nové. Videl som vystúpenie pána premiéra, keď po nejakom čase, keď nastúpil na funkciu pán minister, tak pán premiér ho charakterizoval ako flegmatického človeka. Byť flegmatickým je možno dobré, ako prežiť v pokoji vlastný život, ale byť flegmatickým pri vážnych rozhodovaniach, pri riadení takého ťažkého rezortu, ako je ministerstvo, dobré nie je. Dovolím si tvrdiť, že takýto prístup je skôr na škodu veci! Tá IUVENTA, to by bolo na dlhé rozprávanie. Je tu jeden veľmi smutný, veľmi tristný príbeh. Viete, IUVENTA bola naozaj perla, výkladná skriňa pre prácu so školskou mládežou, mimoškolské aktivity, všetko možné. Tam bola prvá plaváreň v podstate, krytá. Ja viem od starších kolegov ešte, ktorí tam chodili v minulosti, viedli tam krúžky, tak konštatovali, že vybavenie tam mali v IUVENTE lepšie ako vo vysokoškolských laboratóriách. To rokmi začalo upadať a, žiaľ, majetok IUVENTY je mimoriadne lukratívny. Sú to lukratívne pozemky na viacerých miestach. A na Slovensku, a to je o stave spoločnosti, máme žralokov, ktorí majú ešte aj na lakťoch ostrohy a nemajú hanby zmocniť sa takéhoto majetku! Sú to dlhé procesy. A viem, ako niektorí ministri s tým bojovali. Ale vieme aj to, a či to je náhoda, že v roku 1998 a 2009 sa uzavreli kauzy, kde IUVENTA prišla o pozemky, pri súčasnej cene sú to desiatky miliónov eur? O desiatky miliónov eur prišla. Ja neviem, či to je náhoda, ale vždy tam bol vtedy minister nominant z SNS. Ale možno to je náhoda. Ale potiaľto ešte priama zodpovednosť pána ministra Draxlera nie je. Tá nastupuje až potom, keď budova bola označená ako prebytočný majetok. Ja si nemôžem pomôcť, ja mám pocit, že možno to naňho nahrali, to neviem, ale určite smeroval k tomu, aby tento sa podľa mňa zločin na mládeži dokončil. A tak, ako odpovedal nášmu kolegovi v interpelácii pán minister, že to je zodpovednosť, že to mala v správe majetku IUVENTA, no to nie je pravda. A to podľa mňa manipuloval aj pán premiér, pretože v správe majetku takýto majetok má ministerstvo. Ale keby som ja sa mýlil, zhodou okolností kolega Huba interpeloval dvoch ďalších ministrov, ministra financií a ministra spravodlivosti, a obidvaja to vo svojej odpovedi označili, že ministerstvo má v správe tento majetok. Minister financií nevie, že ako to je? Minister spravodlivosti, ktorý má zákony na starosti, nevie, že u koho to je? Ja si myslím, že to bolo vyhováranie sa. Ale sú aj ďalšie prípady, keď je vnímam, že minister nakladá s majetkom naozaj laxne. Viete, o tom sa nevie, ale aj ďalšie priestory a budovy boli takpovediac preznačené za prebytočný majetok. Vy viete o tom, že Pedagogická knižnica sa mala vysťahovať? Tá budova mala byť potom čo? A mňa šokuje nielen to, že sa mala vysťahovať, ale dostali termín na vysťahovanie a mali to urobiť za štyri dni! Ale, prosím vás, knihy, katalogizované knihy? Veď to nie sú polená, ktoré prehádžem z jednej kopy na druhú. To sa nedá. Nehovoriac o tom, že v tej knižnici sú aj vzácne exempláre, ktoré potrebujú mimoriadne ochranný mechanizmus, klimatizáciu a podobne. To svedčí minimálne o naozaj laxnom prístupe k veci. Ale to, čo chcem povedať a čo ma naozaj mrzí, pán minister naozaj podľa mňa nakladá aj s ľuďmi a s pracovnými miestami ako s polienkami. To nie je len už spomínaný prípad VÚDPaP-u, kde v podstate nielen jeden človek z Vedeckej rady, kopa ľudí upozorňuje na to, že to je riešenie, ktoré je nie zodpovedné, nemá takto byť. Ja viem, že človek chce mať na mieste pre seba dôveryhodného človeka, ale musí to mať istú mieru. Viete čo, ja som to nechcel vyťahovať, ale ja som dostal listy zo zahraničia, z Čiech, v tejto veci, kde ma upozorňovali, pýtali o pomoc. Uvediem iný prípad. Generálnym riaditeľom bol pán Krajčír. Vtedy tam bol mnoho a mnoho rokov. Možno s názormi, ktoré nemuseli komunikovať pánovi ministrovi. Priznám sa, že aj ja som mal s jeho názormi problém, pretože on bol vyslovený etatista. Všetko štát. Ale bol to jeden z odborníkov, ktorý tam bol roky. Roky bol tam cez ministra Ftáčnika, mňa, Szigetiho, a neviem všetkých ani tých ministrov vymenovať, čo tam bol, a zrazu bol len odídený. Ja si myslím, že tých ľudí si treba vážiť; a o tom svedčí. Vám sa to zdá niektorým možno smiešne, ale to, že niekto vydá každých 18 dní organizačný pokyn, kde premiestňuje ľudí ako polienka? Prosím vás, keby pridal, že sa stalo čosi, chcem tam mať svojich. Potom ešte urobí nejakú korekciu, jednu-dve. Ale keď sa pozriem, tak vezmem si kanceláriu ministra: 31. 10. plus 1 človek, 22. 1. plus 5 ľudí, 26. 2. mínus 1, 9. 3. mínus 1. Môžem zobrať iný útvar u štátneho tajomníka, napríklad: 7. 1. mínus 1 človek, 9. 3. plus 1 človek, 18. 3. mínus 2 ľudia. To je čo? To si naozaj myslíte, že to je zodpovedné narábanie a pracovanie so svojimi spolupracovníkmi a ľuďmi? Alebo je to naozaj prehadzovanie polienok? Ja som osobne presvedčený, že ľudí si treba vážiť. Viete, keď sa na to pozriem a nebudem menovať z tejto strany ľudí, ktorí povedzme boli v tejto funkcii, ale z vašej strany boli tam ľudia, keď spomínam Krajčíra, nesiahol na nich a zostali tam, aj keď tam bol váš blízky minister Ftáčnik, ani minister Čaplovič na to nesiahol. Lebo si uvedomil, že to je odborník a jednoducho s odborníkmi treba spolupracovať. Preto hovorím, že to je naozaj flegmatický a laxný prístup k veci. A ja možno trošku aj iné dôvody vidím, prečo by minister, pán minister Draxler nemal zostať vo funkcii. Áno, minister musí načúvať ľuďom, ktorí robia na jeho úrade, a musí aj načúvať všetkým ľuďom, ktorí v tom priestore sa pohybujú, a dokonca aj načúvať tu politickým kolegom, nielen z opozície, ale aj vlastným, ale ja mám taký pocit, že pán minister nerád načúva ani ľuďom zo strany, ktorá ho na túto funkciu nominovala. Nechcem byť zlý vo vzťahu k iným kolegom, takže nebudem hovoriť detaily. Ale čo ja pokladám za dôležité, aby rezort fungoval, to je, aby minister v istom zmysle pôsobil na tých ľudí ako ich otec, aby mali voči nemu dôveru, aby za ním chodili, aby vedeli, že keď prídu za ním, že si ich nielen vypočuje, ale bude hľadať aj riešenie. Len tak sa dá vytvoriť tvorivé prostredie, ktoré môže čosi posunúť ďalej. Ale ja viem, že je to vec, ktorá sa nedá kvantifikovať, ale pre fungovanie je veľmi dôležitá. A zase nechcem robiť problémy ľuďom niektorým, ale aká je atmosféra v rezorte a na ministerstve ľudí, ktorí tam pôsobia už roky, aj desiatky rokov, no, poviem naozaj s obavami a nedôveryhodná. Ja neberiem, pán minister má iste mnohé danosti a schopnosti, ale nemyslím si, že má danosti a schopnosti pre to, aby dobre riadil tento rezort. A domnievam sa, že za to obdobie, čo je vo funkcii, uplynulo už dosť času, aby si on sám uvedomil dôsledky a jednoducho on sám rozhodoval o tom, že či je vhodná osoba na riadenie rezortu školstva, alebo nie. No, ja si myslím, že nie. A preto, aj preto je tu ten návrh na odvolanie pána ministra Draxlera, ktorý KDH podporí. Ďakujem. (Potlesk.)